# Notat

|  |
| --- |
|  |

**Traineeordning for menensker med funksjonsnedsettelser**

• 5. mai utlyser vi for første gang traineestillinger for mennesker med funksjonsnedsettelser,

se www.ledige stillinger.oslo.kommune.no

• Flere stillinger lyses ut til høsten.

• Det er ulike typer stillinger og varierende krav til utdanningsbakgrunn.

• Traineestillingene vil ha stillingsbeskrivelser som spesifiserer kvalifikasjonskrav. Traineene blir ansatt på grunnlag av sin kompetanse.

• De fire stillingene er jurist, miljøengasjert saksbehandler, analytiker i et pilotprosjekt og farmasøyt i henholdsvis Kemnerkontoret, utviklingsavdelingen i Renovasjonsetaten, Utviklings- og kompetanseetaten og Bydel Bjerke.

• Traineestillingene vil ha en varighet på 1,5 år.

• Traineene tilbys tilrettelegging på arbeidsplassen, tilbud om mentor og oppfølging i et traineeprogram. Og sist, men ikke minst, spennende arbeidsoppgaver og verdifull arbeidserfaring fra Oslo kommune.

• Stillingene er ikke bare for yngre arbeidssøkere. Ordningen inkluderer mennesker, uavhengig av alder, med funksjonsnedsettelser som trenger arbeidserfaring for videre deltakelse i arbeidslivet.

Norge ratifiserte sommeren 2013 FN-konvensjonen om rettigheter til mennesker med nedsatt funksjonsevne. Oslo kommune har en egen handlingsplan for mennesker med funksjonsnedsettelser.

**Målgruppe**

Målgruppen i traineeordningen er personer med langvarige fysiske og psykiske funksjonsnedsettelser. Funksjonsnedsettelser kan sette begrensninger for deltakelse i arbeidslivet. Vi ønsker at arbeidsplasser i Oslo kommune skal preges av mangfold. Vi legger vekt på å tilrettelegge arbeidsforholdene etter behov.

Prosjektet eies av Byrådsavdeling for eldre og sosiale tjenester og får bistand fra Byrådsavdeling for finans. Lønnskostnadene dekkes av virksomhetene som deltar. Søkerne må legge ved en egenerklæring som bekrefter egen funksjonsnedsettelse. I ansettelsesprosessen foretas det en avklaring av søkerens behov for tilrettelegging. Stillingene som lyses ut er i tråd med gjeldende regelverk. Stillingene er midlertidige og det garanteres ikke fast stilling ved periodens slutt.

**Bystyrets vedtak**

Handlingsplan for mennesker med funksjonsnedsettelser - rullering 2012 - 2013 - byrådssak 137 av 24.07.2012, ble vedtatt i bystyret 24.10.2012, sak 280. I handlingsplanen fremgår det at Oslo kommune skal etablere en traineeordning for mennesker med funksjonsnedsettelser.

I Oslo kommunes budsjett for 2014 fremgår det at mennesker med nedsatt funksjonsevne er underrepresentert og en ubenyttet ressurs i arbeidslivet. Byrådet etablerer derfor en traineeordning og utlyser ti stillinger i 2014 (del 2, kap 3,1 s. 25).

**Suksess for statlig traineeprogram**

Ordningen er inspirert av det statlige traineeprogrammet for personer med høyere utdanning og nedsatt funksjonsevne. Programmet går over 1,5 år og består blant annet av felles seminarer for traineene, utnevning av en mentor for hver trainee og felles ledersamlinger. Staten gjennomfører nå programmet for fjerde gang. Evalueringer viser at traineene har fått verdifull arbeidserfaring og over halvparten fikk fast jobb etter at programmene var avsluttet. Det har vært mulig å finne traineer med kvalifikasjoner og kompetanse som passer virksomhetens behov. Traineene har kommet godt inn i det faglige og sosial miljøet på arbeidsplassen og behov for tilrettelegging har blitt ivaretatt. Ledere fikk mer kunnskap om mangfoldsledelse. Traineeprogrammet har bidratt til å utvikle godt personalarbeid i statlige virksomheter.

**Hvem er traineene?**

Det er viktig både for samfunnet som helhet og for kommunen å gjøre nytte av den kompetansen og den arbeidskraften som mennesker med funksjonsnedsettelser representerer.

Mange med nedsatt funksjonsevne har høyere utdanning som samsvarer godt med behovet i byrådsavdelingene og underliggende sektorer. De ønsker å bruke sine evner og sin kompetanse i aktiv yrkesdeltakelse. Ved tilrettelegging er dette mulig å få til.

Erfaringsmessig viser det seg at en del mennesker med funksjonsnedsettelser lar være å søke ved vanlige stillingsutslysninger, bl.a. fordi de tidligere kan ha opplevd at funksjonsnedsettelsen er en vanskeligere hindring enn den faktisk er. Ofte har de skaffet seg lite arbeidserfaring under utdanningen og kommer dermed «langt ned i bunken av søkere». Det kan være vanskelig å overbevise en arbeidsgiver om at funksjonsnedsettelse på en enkel måte kan kompenseres ved tilrettelegging. Eksempelvis kan tilretteleggingen bestå av hjemmekontor, fleksibel arbeidstid eller enkle tekniske hjelpemidler. Mye av tilretteleggingen tilsvarer tiltak som allerede benyttes for ordinære arbeidstakere. En traineeordning gir mulighet for arbeidsgiver til å se at arbeidstakeren kan fungere godt i det daglige, og til å få i stand nødvendig tilrettelegging.

Mennesker med funksjonsnedsettelser representerer en verdifull personalressurs og et søkergrunnlag som det kan være vanskelig for kommunens virksomheter å bli klar over og få tak i. For arbeidstakeren er arbeidserfaringen verdifull for videre karriere.

Med vennlig hilsen

Siri Koch-Larsen

prosjektleder

e-post: siri.koch-larsen@byr.oslo.kommune.no

Telefon dir.: 2346 1833

Mobil: 410 41 310

Sentralbord: 02 180